మహమ్మద్ ఇక్బాల్

షేక్ మహమ్మద్‌ ఇక్బాల్‌ ఆంధ్రప్రదేశ్ రాష్ట్రానికి చెందిన మాజీ ఐపీఎస్‌ అధికారి, రాజకీయ నాయకుడు, ఆంధ్రప్రదేశ్ శాసనమండలి సభ్యుడు.

జననం, విద్యాభాస్యం 
మహమ్మద్‌ ఇక్బాల్‌ 4 ఏప్రిల్‌ 1958లో ఆంధ్రప్రదేశ్ రాష్ట్రం, అనంతపురం జిల్లా, హిందూపురంలో షేక్ గౌస్ సాహెబ్, షేక్ మహబూబ్ బీ దంపతులకు జన్మించాడు. ఆయన కర్నూలు జిల్లా, కోవెలకుంట్ల పట్టణంలోని ప్రాథమిక పాఠశాలలో ఐదవ తరగతి వరకు, బనగానపల్లె మండలం నందివర్గం జిల్లా పరిషత్‌ ఉన్నత పాఠశాలలో పదవ తరగతి పూర్తి చేశాడు. మహమ్మద్‌ ఇక్బాల్‌ కర్నూలు జిల్లా ఆదోని ప్రభుత్వ డిగ్రీ కాలేజీలో బీఎస్సీ, తిరుపతిలోని శ్రీ వెంకటేశ్వర విశ్వవిద్యాలయంలో ఎం.ఏ. పూర్తి చేశాడు.

వృత్తి జీవితం
మహమ్మద్‌ ఇక్బాల్‌ ఎం.ఏ. పూర్తి చేశాక, సివిల్స్ పరీక్షలు రాసి ఐపీఎస్‌కు ఎంపికై 35 ఏళ్లపాటు పోలీసు శాఖలో వివిధ హోదాల్లో పనిచేశాడు. ఆయన సీఎం చంద్రబాబు సీఎంగా ఉన్న 1999-2004 కాలంలో ఆయన సెక్యురిటీ ఆఫీసర్‌గా వ్యవహరించి, ఐజీ ర్యాంకు హోదాలో పదవీ విరమణ చేశాడు.
రాజకీయ జీవితం
మహమ్మద్‌ ఇక్బాల్‌ ప్రభుత్వ ఉద్యోగ విరమణ అనంతరం తెలుగుదేశం పార్టీలో చేరి తన రాజకీయ జీవితాన్ని ప్రారంభించాడు. ఆయన 2018లో వైఎస్సార్ కాంగ్రెస్ పార్టీలో చేరి,  2019లో జరిగిన అసెంబ్లీ ఎన్నికల్లో హిందూపురం నియోజకవర్గం నుంచి వైఎస్ఆర్సీపీలో నుండి పోటీ చేసి తన సమీప ప్రత్యర్థి నందమూరి బాలకృష్ణ చేతిలో ఓటమి పాలయ్యాడు. ఆయన తొలిసారి వైఎస్సార్ కాంగ్రెస్ పార్టీ నుండి 2019 సెప్టెంబరు 11న ఎన్నికై,  2021 మార్చి 29 వరకు ఎమ్మెల్సీగా పనిచేశాడు. ఆయనను రెండవసారి ఎమ్మెల్సీ అభ్యర్థిగా 2021 ఫిబ్రవరి 25న వైఎస్సార్‌సీపీ తరపున ముఖ్యమంత్రి వై.ఎస్. జగన్మోహన్ రెడ్డి ఖరారు చేశాడు. ఆయన శాసనసభ్యుల కోటాలో ఎమ్మెల్సీగా ఏకగ్రీవం అయినట్లు 2021 మార్చి 8న ఎమ్మెల్సీ ఎన్నికల రిటర్నింగ్‌ అధికారి తెలిపాడు. ఆయన శాసనసభ్యుడిగా 2021 ఏప్రిల్ 1న ప్రమాణ స్వీకారం చేశాడు.

ఇక్బాల్ 2024లో అసెంబ్లీ ఎన్నికలలో హిందూపురం నుండి వైసీపీ టికెట్ ఆశించగా, టికెట్ దక్కకపోవడంతో కొన్ని రోజులుగా వైసీపీ కార్యకలాపాలకు దూరంగా ఉంటూ 2024 ఏప్రిల్ 5న వైసీపీ ప్రాథమిక సభ్యత్వానికి, ఎమ్మెల్సీ పదవికి రాజీనామా చేసి,  ఏప్రిల్ 10న అమరావతిలో తెలుగుదేశం పార్టీ అధ్యక్షుడు చంద్రబాబు నాయుడు సమక్షంలో టీడీపీలో చేరాడు.

మూలాలు

వర్గం:1958 జననాలు
వర్గం:తెలుగుదేశం పార్టీ రాజకీయ నాయకులు